24. ikgadējais Komisijas ziņojums Eiropas Parlamentam par kopienas antidempinga, antisubsīdiju un tirgus aizsardzības pasākumiem (2005) {SEC(2007) 440} /* COM/2007/0171 galīgā redakcija */





[pic] | EIROPAS KOPIENU KOMISIJA | Briselē, 10.4.2007 COM(2007) 171 galīgā redakcija 24. IKGADĒJAIS KOMISIJAS ZIŅOJUMS EIROPAS PARLAMENTAM par kopienas antidempinga, antisubsīdiju un tirgus aizsardzības pasākumiem(2005){SEC(2007) 440} Ievads Šis 2005. gada ziņojums ir iesniegts Eiropas Parlamentam, ņemot vērā tā 1981. gada 16. decembra rezolūciju par Kopienas antidempinga pasākumiem un tā rūpniecības, ārējās tirdzniecības, pētniecības un enerģētikas komitejas ziņojumu. Šajā īsajā ziņojumā sniegts pasākumu pārskats 2005. gadā, bet, tāpat kā iepriekšējos gados, to papildina detalizētāks Komisijas dienestu darba dokuments un detalizēti pielikumi. Ziņojumā ievērota tāda pati kopējā struktūra kā darba dokumentā; abos šajos dokumentos atrodami vieni un tie paši virsraksti, tādējādi nodrošinot iespēju viegli atrast plašāku informāciju. Šis ziņojums un arī viss darba dokumenta teksts ir publiski pieejams tīmekļa vietnē http://europa.eu.int/comm/trade/issues/respectrules/anti_dumping/legis/index_en.htm. Šis ziņojums jāskata kopējās ES tirdzniecības politikas kontekstā; tā nesen atspoguļota Komisijas paziņojumā „Globālā Eiropa”[1]. Šajā saistībā Komisija 2006. gada decembrī pieņēma „Zaļo grāmatu”, kurā aicināts publiski apspriest to, kā mainīgajā pasaules ekonomikas kontekstā ES varētu vislabāk izmantot tirdzniecības aizsardzības instrumentus (TAI). Šā procesa rezultāti tiks atspoguļoti turpmākajos ziņojumos. 1. PāRSKATS PAR TIESīBU AKTIEM Antidempinga (AD), antisubsīdiju (AS) un aizsardzības izmeklēšana tiek veikta, pamatojoties uz Padomes pamatregulām. Pārskats par spēkā esošajiem tiesību aktiem ir sniegts darba dokumentā. Pamata AD un AS teksti turpmāk tiks saukti par „pamatregulu(-ām) (PR)”. 1.1. Pārmaiņas Kopienas tiesību aktos 2005. gadā Ņemot vērā ievērojamo progresu, ko Ukraina sasniegusi tirgus ekonomikas nosacījumu izveidē, Padome pieņēma Komisijas priekšlikumu AD izmeklēšanu vajadzībām paaugstināt šīs valsts statusu līdz īstas tirgus ekonomikas valsts statusam. Tas ļaus noteikt normālo vērtību attiecībā uz Ukrainas eksportētājiem un ražotājiem, pamatojoties uz to cenām un izmaksām. Regula (EK) Nr. 2117/2005 stājās spēkā 2005. gada 30. decembrī. 2. PAPLAšINāšANāS Pēc ES paplašināšanās 2004. gada maijā Komisija 2005. gadā turpināja strādāt, lai nodrošinātu veiksmīgu to jauno dalībvalstu pārvalžu integrāciju, kuras skar tirdzniecības aizsardzības joma. Līdzās regulārai informācijas apmaiņai šajā darbā ietilpa noteiktiem tematiem veltītas apmācības un pārbaudes semināru organizēšana. Turklāt Komisija 2005. gadā pieņēma dokumentu par tādu īpašu pārejas pasākumu uzraudzību un piemērošanu saistību veidā, kas tika veikti attiecībā uz četriem gadījumiem (amonija nitrāts no Krievijas un Ukrainas, elektriskās loksnes ar orientētu graudu no Krievijas un silīcija karbīds no Ukrainas), lai novērstu ekonomiskās grūtības un šoku, ko varētu piedzīvot lietotāji un patērētāji jaunajās dalībvalstīs pēc 2004. gada paplašināšanās. Izmantojot pozitīvo pieredzi ar 2004. gada paplašināšanos, Tirdzniecības ģenerāldirektorāts izstrādāja rīcības plānu, lai tirdzniecības aizsardzības jomā sagatavotos Bulgārijas un Rumānijas pievienošanai. 3. VALSTS MēROGA TIRGUS EKONOMIKAS STATUSS (TES) Teorētiski valsts mēroga kritēriji, lai novērtētu, vai valsti var uzskatīt par tirgus ekonomikas valsti AD izmeklēšanas vajadzībām, tiek noteikti saskaņā ar tiem kritērijiem, ko piemēro individuāliem uzņēmumiem valstīs, kas atrodas pārejas posmā uz tirgus ekonomiku; šie kritēriji ir izklāstīti pamatregulas 2. panta 7. punktā. Šajā jomā 2005. gadā tika veikts ievērojams darbs. Konkrēti tika novērtēts 2002. gada martā no Ukrainas saņemtais pieprasījums, un Komisija ierosināja piešķirt šai valstij TES, jo visi kritēriji bija izpildīti (skatīt 1.1. punktu). Ķīnas Tautas Republikas pieprasījums tika saņemts 2003. gada septembrī, un Komisija 2004. gada jūnijā veica provizorisku novērtējumu. Pēc novērtējuma tika izveidota divpusēja darba grupa, lai pārbaudītu sasniegto progresu. ES un Ķīnas sammitā 2005. gada septembrī šī darba grupa ieguva augstāku statusu, jo „abas puses vienojās sākt augsta līmeņa sarunas, lai atrisinātu atlikušās problēmas un panāktu pozitīvus rezultātus TES jautājumā”. Vjetnama, Mongolija un Armēnija 2005. gadā sniedza papildu informāciju, lai papildinātu TES pieprasījumu. Komisija analizēja jauno informāciju un pieprasīja papildu informāciju par jautājumiem, kuri nebija pietiekami izklāstīti atbildēs. Turklāt Komisija izanalizēja ārējus informācijas avotus saistībā ar šīm trim valstīm. Tā arī pieprasīja papildu informāciju Kazahstānai. Tas, vai visām valstīm, kurās pašlaik notiek pārbaude, piešķirs valsts mēroga TES, būs atkarīgs no atlikušo kritēriju izpildes. 4. INFORMATĪVIE UN KOMUNIKĀCIJAS PASĀKUMI/DIVPUSĒJIE KONTAKTI Tirdzniecības aizsardzības palīdzības centrs mazajiem un vidējiem uzņēmumiem (MVU), ko izveidoja 2004. gada decembrī, turpināja strādāt gan ar vispārīgiem, gan konkrētiem MVU jautājumiem/problēmām saistībā ar tirdzniecības aizsardzības instrumentiem. Komisija organizēja vai piedalījās arī 10 informatīvajos semināros, kas tika rīkoti uzņēmējiem un trešo valstu pārvaldēm. Turklāt 2005. gada decembrī Komisija saņēma tirdzniecības aizsardzības instrumentu novērtēšanas pētījuma rezultātus(http://ec.europa.eu/trade/issues/respectrules/anti_dumping/legis/index_en.htm). Novērtējuma pamatā bija ieinteresēto personu apsekojums, piemēram, dalībvalstu, Kopienas rūpniecības, eksportētāju, importētāju un tālāko lietotāju apsekojums. Novērtētāji sagatavoja pozitīvu novērtējumu par Kopienas vispārējo pieeju tirdzniecības aizsardzības izmeklēšanās. Labi novērtējot ES sistēmas sabalansētību un piemērotos augstos standartus, novērtējumā arī ieteikts apspriest dažus konkrētus jautājumus, un tajā iekļauti daži interesanti uzlabojumu priekšlikumi. Šie priekšlikumi palīdzēs uzlabot atsevišķus aspektus pašreizējās sistēmās, īpaši personu tiesības un pārredzamību. 5. PāRSKATS PAR IZMEKLēšANAS PROCESIEM UN AD, AS UN AIZSARDZīBAS UN PASāKUMIEM 5.1. Vispārīga informācija Kopienā 2005. gada beigās bija spēkā 135 AD pasākumi (skatīt O pielikumu) un 12 AS pasākumi (skatīt P pielikumu). Tajā pašā 2005. gadā AD vai AS pasākumi attiecās tikai uz 0,45 % no kopējiem ievedumiem Kopienā. Jāuzsver, ka sīkāka informācija par turpmāk minētajiem jautājumiem ir sniegta darba dokumentā, kas pievienots šim ziņojumam. Atsauces uz darba dokumenta pielikumiem var atrast aiz virsrakstiem. 5.2. Jauni izmeklēšanas gadījumi (skatīt pielikumus A līdz E un N pielikumu) Divdesmit seši izmeklēšanas procesi tika sākti 2005. gadā[2]. Pagaidu maksājumi tika noteikti 15 procesos. Deviņpadsmit gadījumos tika piemēroti galīgie maksājumi. Desmit lietas tika izbeigtas bez pasākumu piemērošanas. Citiem 27 pasākumiem (no tiem 7 kompensācijas pasākumiem) termiņš beidzās automātiski pēc to 5 gadu pastāvēšanas. 5.3. Pārskatīšanas izmeklēšanas procesi Pārskatīšanas izmeklēšanas procesi vēl joprojām veido lielāko daļu TAI dienestu darba. Tie bija vairāk nekā 64 % no visiem sāktajiem izmeklēšanas procesiem. Darba dokumenta 2. tabulā sniegta statistikas informācija par 2001.–2005. gadu. 5.3.1. Pārskatīšanas saistībā ar termiņa beigām (skatīt F pielikumu) Pamatregulu 11. panta 2. punktā un 18. pantā noteikts, ka pasākumi ir spēkā 5 gadus, izņemot gadījumus, kad pārskatīšanā saistībā ar termiņa izbeigšanos tiek pierādīts, ka tie jāsaglabā to sākotnējā veidā. Attiecībā uz pārskatīšanu saistībā ar termiņa izbeigšanos 2005. gadā tika uzsāktas 23 izmeklēšanas; un 7 izmeklēšanās no tām tika secināts, ka maksājumu piemērošana jāturpina vēl piecus gadus. Jāņem vērā, ka izmeklēšanās, kas ir sāktas pēc 2004. gada 20. marta, tagad ir jāievēro termiņš, t.i., secinājumi jāpieņem 12 mēnešu laikā, bet ne vēlāk kā 15 mēnešus pēc uzsākšanas dienas. 5.3.2. Starpposma pārskatīšanas procesi (skatīt G pielikumu) Saskaņā ar pamatregulu 11. panta 3. punkta un 19. panta noteikumiem pasākumus var pārskatīt to piemērošanas laikā. Pārskatīšanas procesu var ierobežot, attiecinot to tikai uz dempinga/subsidēšanas vai kaitējuma aspektiem. Kopumā 2005. gadā tika sākti divdesmit divi starpposma pārskatīšanas procesi. Astoņpadsmit starpposma pārskatīšanas procesi tika noslēgti ar maksājuma apstiprinājumu vai grozījumu, un trīs izmeklēšanas tika noslēgtas, izbeidzot pasākumus. 5.3.3. „Citi” starpposma pārskatīšanas procesi (skatīt H pielikumu) Šajā pašā 2005. gadā tika pabeigta virkne citu pārskatīšanas procesu, uz kuriem neattiecas pamatregulu 11. panta 3. punkts vai 19. pants, vai tādi, par kuru uzsākšanu netika publicēts paziņojums Oficiālajā Vēstnesī . Tie tostarp konkrētāk attiecas uz apņemšanos, ražojumu apraksta paskaidrojuma u.c. akceptēšanu, voluntāru atsaukšanu vai laušanu. 5.3.4. Jaunu eksportētāju pārskatīšanas procesi (skatīt I pielikumu) Saskaņā ar pamatregulu 11. panta 4. punktu un 20. pantu var veikt „jaunpienācēja” un „paātrināto” pārskatīšanu, lai noteiktu individuālo dempinga starpību vai individuālo kompensācijas maksājumu jauniem eksportētājiem, kuri atrodas attiecīgajā eksporta valstī un kuri ražojumu nav eksportējuši izmeklēšanas periodā. Šādiem eksportētājiem ir jāpierāda, ka tie patiesi ir jauni eksportētāji un ka tie faktiski sākuši eksportēt uz Kopienu pēc izmeklēšanas perioda. Kā tādiem tiem var aprēķināt individuālo maksājumu, kas parasti ir mazāks par valsts mēroga maksājumu. Pieci jauno eksportētāju pārskatīšanas procesi (ko kuriem divi bija paātrinātās pārskatīšanas) tika sākti 2005. gadā. Tika noslēgtas četras izmeklēšanas, no kurām viena bija paātrinātā izmeklēšana. Viena izmeklēšana tika izbeigta, atstājot spēkā sākotnējo maksājuma līmeni. 5.3.5. Izmeklēšanas saistībā ar pasākumu absorbēšanu (skatīt J pielikumu) Ja ir pietiekama informācija, kas apliecina, ka pēc sākotnējās izmeklēšanas perioda un pirms pasākumu piemērošanas eksporta cenas ir samazinājušās vai arī nav mainījušās, vai ir nepietiekami mainījušās Kopienā ievestā ražojuma tālākpārdošanas cenas vai turpmākās pārdošanas cenas, var sākt „absorbēšanas” pārskatīšanu, lai pārbaudītu, vai pasākums ir ietekmējis iepriekš minētās cenas. Dempinga starpības var aprēķināt atkārtoti un maksājumu var palielināt, lai ņemtu vērā šādas zemākas eksporta cenas. Pamatregulu 12. pantā un 19. panta 3. punktā ir iekļauta iespēja veikt „absorbēšanas” pārskatīšanas. 2005. gadā tika sākta viena izmeklēšana sakarā ar pasākumu neabsorbēšanu un viena izmeklēšana tika izbeigta bez maksājuma paaugstināšanas. 5.3.6. Izmeklēšanas saistībā ar pasākumu apiešanu (skatīt K pielikumu) Ar pamatregulu 13. un 23. pantu ir paredzēta iespēja no jauna sākt izmeklēšanu tad, kad tiek sniegti pierādījumi par pasākumu apiešanu. Trīs izmeklēšanas 2005. gadā tika sāktas un viena izmeklēšana tika noslēgta ar maksājuma pagarinājumu. 5.4. Aizsardzības izmeklēšanas (skatīt L pielikumu) 2005. gadā tika sāktas 2 aizsardzības izmeklēšanas, viena attiecībā uz tekstilizstrādājumiem un otra attiecībā uz saldētām zemenēm. Izmeklēšana attiecībā uz tekstilizstrādājumiem tika pabeigta tajā pašā gadā. Galīgie pasākumi tika noteikti attiecībā uz saimniecībās audzētiem lašiem, bet pēc tam tos atcēla. 2005. gada beigās tikai viens aizsardzības pasākums joprojām bija spēkā, proti, pasākums attiecībā uz atsevišķu citrusu augļu ievedumiem. 6. AD/AS PASāKUMU IZPILDE 6.1. Pasākumu pārbaude Pārbaudes pasākumi attiecībā uz spēkā esošajiem pasākumiem tika orientēti uz četrām galvenajām jomām: 1) novērst krāpšanu; 2) pārraudzīt tirdzniecības plūsmu un tirgus norises; 3) uzlabot efektivitāti ar piemērotiem instrumentiem un 4) rīkoties pārkāpumu gadījumos. Šie pasākumi TAI dienestiem deva iespēju būt lielākā mērā aktīviem, nevis tikai vienkārši reaģēt tiesību aktu izpildes nodrošināšanas jomā. 6.2. Saistību pārraudzība (skatīt M un Q pielikumu) Saistību pārraudzība veido daļu no izpildes darbībām, jo saistības ir viens no AD vai AS pasākumu veidiem. Komisija akceptē saistības, ja tiek pierādīts, ka tās var efektīvi novērst dempinga vai subsidēšanas radīto kaitējumu. Saistības 2005. gada sākumā bija spēkā attiecībā uz 47 uzņēmumiem. Šā 2005. gada laikā saistību portfelī tika veikti šādi grozījumi: 16 uzņēmumu saistības izbeidza un 9 saistību piedāvājumi tika pieņemti. Tādējādi kopējais spēkā esošo saistību skaits 2005. gada beigās bija 40. 7. ATMAKSāJUMI (SKATīT T PIELIKUMU) Saskaņā ar pamatregulu 11. panta 8. punktu un 21. panta 1. punktu importētājiem ir atļauts pieprasīt atmaksāt attiecīgo iekasēto maksājumu, ja tiek pierādīts, ka dempinga/subsīdiju starpība, pamatojoties uz kuru tika veikti maksājumi, ir likvidēta vai samazināta līdz tādam līmenim, kas ir zemāks par spēkā esošo maksājumu. 2005. gadā tika iesniegti 12 jauni atmaksāšanas pieprasījumi. Tika pieņemti četri lēmumi, kas noraida atmaksāšanas pieprasījumus, savukārt viens pieprasījums tika atsaukts. Pirmo reizi tika iesniegti pieteikumi, pieprasot kompensācijas maksājumu atmaksāšanu. 8. IZSKATīšANA TIESā – EIROPAS KOPIENU TIESAS/PIRMāS INSTANCES TIESAS LēMUMI Attiecībā uz AD vai AS Pirmās instances tiesa 2005. gadā paziņoja piecus spriedumus un Eiropas Kopienu Tiesa – vienu spriedumu. Trijos no pieciem Eiropas Kopienu tiesas spriedumiem Tiesa apstiprināja Eurocoton spriedumu (skatīt 22. ikgadējo ziņojumu Eiropas Parlamentam) un kā nepamatotu anulēja Padomes lēmumu nepieņemt Komisijas ierosinātos galīgos antidempinga pasākumus. Tas, ka netika panākta pozitīvs vienkāršs balsu vairākums dalībvalstu vidū, nav uzskatāms par pienācīgu pamatojumu; ierosināto pasākumu noraidīšana vienmēr jāpamato atbilstoši pamatregulu noteikumiem. Abas pārējās lietas atsauca to iesniedzēji. Detalizēts spriedumu kopsavilkums ir sniegts darba dokumentā. 2005. gadā ir iesniegtas sešas jaunas lietas – Pirmās instances tiesā piecas jaunas lietas, savukārt Eiropas Kopienu Tiesā viena. Saraksts ar AD/AS lietām Pirmās instances tiesā un Eiropas Kopienu Tiesā, kas vēl nebija pabeigtas 2005. gada beigās, ir atrodams darba dokumenta S pielikumā. 9. PASāKUMI PASAULES TIRDZNIECīBAS ORGANIZāCIJAS (PTO) IETVAROS 9.1. Strīdu izšķiršana AD, AS un aizsardzības jomā PTO nosaka stingru procedūru strīdu izšķiršanai starp PTO dalībvalstīm attiecībā uz PTO nolīgumu piemērošanu. Viena strīdu izšķiršanas procedūra tika noslēgta 2005. gadā, un tā pilnībā apstiprināja Kopienas pieeju. Tā attiecās uz antisubsīdiju lietu par DRAM (operatīvās atmiņas moduļi) no Korejas Republikas. Sīkāka informācija ir sniegta šim ziņojumam pievienotajā darba dokumentā. 9.2. Citi PTO pasākumi 2005. gadā ar diskusiju par priekšlikumiem, kuros konkrēti tiesību akti tik piedāvāti iespējamiem grozījumiem, tika intensificētas un padziļinātas sarunas saskaņā ar Dohas attīstības programmu. Līdzās plenārsēdēm Kopiena aktīvi piedalījās divpusējās un daudzpusējās sanāksmēs, kuras bija paredzētas, lai ar citiem PTO locekļiem sīkāk apspriestu dažādos iesniegtos priekšlikumus. Šajā sakarā Kopienai bija jāievēro stingrāki noteikumi par pārredzamību un izpildi, stingrāki pārskatīšanas noteikumi, obligāti „mazāka maksājuma noteikums”[3] un noteikumi par publisko interešu pārbaudi, kā arī zemākām izmaksām personām saistībā ar sadarbību izmeklēšanās, un Kopiena aizstāvēja virkni priekšlikumu šajā sakarā. Turklāt Kopiena joprojām bija viena no aktīvākajiem dalībniekiem darba grupā, kas nodarbojās ar anketām un verifikācijas vadlīnijām, kuras ir radītas mūsu iniciatīvas jomā. Saistībā ar subsīdijām zvejniecībai arvien vairāk valstu atbalstīja kompromisa nostāju, kas atspoguļota Komisijas iesniegtajos priekšlikumos. Kopiena arī iestājās par stingru izpildes un pārredzamības mehānismu, kas nodrošinās to, ka visi tiešām ieviesīs visus jaunos pasākumus. Rūpniecības subsīdiju jomā diskusijas pakāpeniski pievērsās nedaudziem būtiskiem jautājumiem. Procedūras jomā Komisija atbalstīja uzlabotus noteikumus antisubsīdiju izmeklēšanā. Paralēli šīm darbībām turpinājās Antidempinga, Subsīdiju un Kompensāciju un Aizsardzības komiteju darbs. Ministri 2005. gada decembrī Honkongā vienojās par sarunu procesa pastiprināšanu un paātrināšanu, pamatojoties uz sīkiem teksta priekšlikumiem, un par iespējami ātru priekšlikumu analīzes procesa pabeigšanu. Turklāt ministri pilnvaroja noteikumu izstrādes jomas grupas vadītāju sagatavot konsolidētus tekstus, ko izmantot par pamatu sarunu noslēguma posmā. 10. SECINāJUMS 2005. gads bija pirmais pilnais jaunās paplašinātās Komisijas darba gads. Tirdzniecības aizsardzības pasākumu jomā tas bija vidēji aktīvs gads jaunu lietu ierosināšanas un piemēroto pasākumu skaita ziņā. Tomēr to pasākumu skaits, kuru darbības termiņš beidzās gada laikā, ir ievērojami palielinājies, tāpēc spēkā esošo pasākumu skaits samazinājās līdz 147 salīdzinājumā ar 156 pasākumiem 2004. gadā, atspoguļojot ekonomikas attīstības cikla atšķirīgo pakāpi pasaules ekonomikā salīdzinājumā ar 90. gadu beigām. Šis gads bija „notikumiem bagāts” citos aspektos, piemēram, ar sagatavošanos turpmākajam ES paplašināšanās procesam 2007. gadā un lašu un tekstilizstrādājumu aizsardzības lietu. Šis ziņojums liecina, ka EK mēreni izmanto tirdzniecības aizsardzības instrumentus, vienlaikus apstiprinot, ka tās prakse ir nodrošināt, lai izmeklēšanas tiktu veiktas rūpīgi un profesionāli. Vienlaikus Kopiena ir gatava vērsties pret negodīgu tirdzniecības praksi, ja šāda prakse tiek pierādīta. Pārredzamība iet roku rokā ar stingru tirdzniecības aizsardzības instrumentu piemērošanu, atspoguļojot 2004. un 2005. gadā veiktās pārmaiņas tiesiskajā regulējumā. Komisija ir apņēmusies turpināt šādu politiku arī nākotnē. [1] http://ec.europa.eu/trade/issues/sectoral/competitiveness/global_europe_en.htm [2] Darba dokumenta 1. tabulā atspoguļota statistikas informācija par jaunajām izmeklēšanām 2001.–2005. gadā, kas veiktas saskaņā ar pamatregulu 5. un 10. panta noteikumiem. [3] Mazāka maksājuma noteikums paredz, ka Kopienas piemērotajiem pasākumiem jābūt mazākiem par dempinga vai subsīdijas starpību, ja šāda mazāka maksājuma likme ir pietiekama, lai novērstu kaitējumu, kas tiek nodarīts Kopienas ražošanas nozarei.